Vier vas oor gewapende rooftog in SpringbokVoortrekkerstraat, Springbok Foto: Google Earth Vier mans is in hegtenis geneem in verband met ŉ rooftog by ŉ supermark in Springbok in die Noord-Kaap. “Die mans is Donderdagaand in hegtenis geneem,” het lt. Olebogeng Tawana, woordvoerder van die polisie in die Noord-Kaap, gesê. Vier gewapende mans het glo die supermarkeienaar en sy werknemers met ŉ vuurwapen gedreig en hulle met plastiekkabeltjies vasgebind. Hulle het met ŉ onbekende bedrag kontant, lugtyd ter waarde van meer as R25 000 en sigarette ter waarde van R15 000 gevlug. Die vermeende rowers is by ŉ padblokkade op die N14 voorgekeer en die polisie het beslag gelê op die gesteelde items. Die mans sal na verwagting Maandag in die Springbok-landdroshof verskyn.